NEUVOSTON ASETUS (EY) N:o 3275/93,

annettu 29 päivänä marraskuuta 1993,

kiellosta täyttää sellaisia sopimuksia ja toimia koskevia vaatimuksia, joiden täytäntöönpanoon ovat vaikuttaneet Yhdistyneiden kansakuntien turvallisuusneuvoston päätöslauselma 883 (1993) ja siihen liittyvät päätöslauselmat

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 228 A artiklan,

ottaa huomioon Euroopan unionin neuvoston 22 päivänä marraskuuta 1993 hyväksymän yhteisen kannan,

ottaa huomioon komission ehdotuksen,

sekä katsoo, että

yhteisö on päättänyt asetuksilla (ETY) N:o 945/92 () ja (EY) N:o 3274/93 () toimenpiteistä yhteisön Libyan kanssa käymän kaupan estämiseksi,

Libyaa koskevan kauppasulun vuoksi yhteisön ja kolmansien maiden taloudellisiin toimijoihin kohdistuu Libyan esittämien vaatimusten uhka,

Yhdistyneiden kansakuntien turvallisuusneuvosto on hyväksynyt 11 päivänä marraskuuta 1993 päätöslauselman 883 (1993), jonka 8 kohdassa käsitellään Libyan esittämiä vaatimuksia sopimuksista ja toimista, joiden täytäntöönpanoon ovat vaikuttaneet Yhdistyneiden kansakuntien turvallisuusneuvoston päätöslauselman 883 (1993) ja siihen liittyvien päätöslauselmien mukaisesti päättämät toimenpiteet,

on tarpeen suojella taloudellisia toimijoita pysyvästi näiltä vaatimuksilta ja estää Libyaa saamasta hyvitystä kauppasulun kielteisistä vaikutuksista, ja

yhteisö on sopinut, että Libyan on noudatettava täysin Yhdistyneiden kansakuntien päätöslauselman 883 (1993) 8 kohdan määräyksiä, ja tehtäessä päätöksiä, joilla on tarkoitus joko lieventää Libyan suhteen toteutettuja toimenpiteitä tai poistaa ne, olisi otettava erityisesti huomioon kaikki tapaukset, joissa Libya ei ole noudattanut päätöslauselman 883 (1993) 8 kohtaa,

ON ANTANUT TÄMÄN ASETUKSEN:

1 artikla

Tässä asetuksessa tarkoitetaan:

1. "sopimuksella tai toimella": kaikkia sellaisia toimia niiden muodosta ja niihin sovellettavasta laista riippumatta, jotka koostuvat yhdestä tai useammasta samojen tai eri osapuolten välillä tehdyistä sopimuksista tai vastaavista velvoitteista; tässä tarkoituksessa ilmaisu "sopimus" sisältää kaikki rahamääräiset vakuudet ja vastavakuudet sekä kaikki luotot riippumatta siitä, ovatko ne oikeudellisesti itsenäisiä, sekä kaikki vastaavat järjestelyt, jotka ovat peräisin tällaisesta toimesta tai liittyvät siihen;

2. "vaatimuksella": kaikkia ennen tämän asetuksen voimaantulopäivää tai sen jälkeen esitettyjä vaatimuksia, jotka liittyvät sopimuksen tai toimen täytäntöönpanoon, riippumatta siitä ovatko ne riidanalaisia, ja erityisesti:

a) vaatimusta, jonka tavoitteena on sopimukseen tai toimeen perustuvien tai siihen liittyvien velvoitteiden täytäntöönpano;

b) vaatimusta, jonka tavoitteena on rahamääräisen vakuuden tai vastavakuuden voimassaolon pidentäminen tai sen maksaminen, sen muodosta riippumatta;

c) sopimukseen tai toimeen liittyvää korvausvaatimusta;

d) vastakanteeseen sisältyvää vaatimusta;

e) vaatimusta, jonka tavoitteena on tuomion, välitystuomion tai vastaavan päätöksen tunnustaminen tai täytäntöönpano, myös tuomioistuimen antamalla täytäntöönpanomääräyksellä, riippumatta niiden antamispaikasta;

3. "Yhdistyneiden kansakuntien turvallisuusneuvoston päätöslauselman 883 (1993) ja siihen liittyvien päätöslauselmien mukaisesti päätetyillä toimenpiteillä": Yhdistyneiden kansakuntien turvallisuusneuvoston toimenpiteitä tai Euroopan yhteisön tai minkä tahansa valtion, maan tai kansainvälisen järjestön toteuttamia toimenpiteitä Yhdistyneiden kansakuntien turvallisuusneuvoston asiaankuuluvien päätösten mukaisesti tai niihin liittyen tai näitä päätöksiä soveltaen, tai kaikkea sellaista Yhdistyneiden kansakuntien turvallisuusneuvoston sallimaa toimintaa, myös sotilastoimintaa, joka koskee Libyan kanssa käytävän tietyn kaupan ehkäisemistä;

4) "Libyassa olevalla luonnollisella henkilöllä tai oikeushenkilöllä":

a) Libyan valtiota tai kaikkia tämän valtion viranomaisia;

b) kaikkia Libyan kansalaisia;

c) kaikkia oikeushenkilöitä, joiden kotipaikka tai pääkonttori on Libyassa;

d) kaikkia yhden tai useamman edellä mainitun henkilön suoraan tai välillisesti valvomia oikeushenkilöitä;

e) kaikkia henkilöitä, jotka esittävät vaatimuksen a, b, c tai d kohdassa mainitun luonnollisen henkilön tai oikeushenkilön välityksellä tai tämän hyväksi.

Yhdistyneiden kansakuntien turvallisuusneuvoston päätöslauselman 883 (1993) ja siihen liittyvien päätöslauselmien mukaisesti päätettyjen toimenpiteiden on myös katsottava vaikuttaneen sopimuksen tai toimen täytäntöönpanoon, jos vaatimuksen olemassaolo tai sisältö perustuu suoraan tai välillisesti näihin toimenpiteisiin, sanotun kuitenkaan rajoittamatta 2 artiklan soveltamista.

2 artikla

1. On kiellettyä täyttää sellaisia vaatimuksia tai toteuttaa toimenpiteitä sellaisten vaatimusten täyttämiseksi, jotka esittää:

a) Libyassa oleva luonnollinen henkilö tai oikeushenkilö tai sellaisen välityksellä toimiva henkilö;

b) luonnollinen henkilö tai oikeushenkilö, joka toimii suoraan tai välillisesti yhden tai useamman Libyassa olevan luonnollisen henkilön tai oikeushenkilön puolesta tai lukuun;

c) Libyassa oleva luonnollinen henkilö tai oikeushenkilö, joka vetoaa oikeuksien siirtoon yhdeltä tai useammalta Libyassa olevalta luonnolliselta henkilöltä tai oikeushenkilöltä tai esittää vaatimuksen tällaisten henkilöiden nimissä;

d) muu Yhdistyneiden kansakuntien turvallisuusneuvoston päätöslauselman 883 (1993) 8 kohdassa tarkoitettu luonnollinen henkilö tai oikeushenkilö;

e) luonnollinen henkilö tai oikeushenkilö, joka esittää yhden tai useamman edellä mainitun luonnollisen henkilön tai oikeushenkilön lukuun vaatimuksen, joka perustuu tai liittyy rahamääräisen vakuuden tai vastavakuuden täytäntöönpanoon,

jos vaatimus perustuu tai liittyy sopimukseen tai toimeen, joiden täytäntöönpanoon Yhdistyneiden kansakuntien turvallisuusneuvoston päätöslauselman 883 (1993) ja siihen liittyvien päätöslauselmien mukaisesti päätetyt toimenpiteet ovat vaikuttaneet suoraan tai välillisesti, kokonaan tai osittain.

2. Edellä 1 kohdassa tarkoitettua kieltoa sovelletaan yhteisön alueella sekä kaikkiin jäsenvaltion kansalaisiin ja kaikkiin jäsenvaltion lainsäädännön mukaan rekisteröityihin tai perustettuihin oikeushenkilöihin.

3 artikla

Edellä 2 artiklaa ei sovelleta, sanotun kuitenkaan rajoittamatta Yhdistyneiden kansakuntien turvallisuusneuvoston päätöslauselman 883 (1993) ja siihen liittyvien päätöslauselmien mukaisesti päätettyjä toimenpiteitä:

a) sellaisiin sopimuksiin ja päätöksiin liittyviin vaatimuksiin, lukuun ottamatta vakuuksia ja taloudellisia vastavakuuksia, joiden osalta 2 artiklassa tarkoitetut luonnolliset henkilöt tai oikeushenkilöt osoittavat jäsenvaltion tuomioistuimessa, että ne ovat osapuolten hyväksymiä ennen Yhdistyneiden kansakuntien turvalli- suusneuvoston päätöslauselman 883 (1993) ja siihen liittyvien päätöslauselmien mukaisesti päätettyjä toimenpiteitä, ja että nämä toimenpiteet eivät ole vaikuttaneet vaatimuksen olemassaoloon tai sisältöön;

b) vakuutussopimukseen perustuviin maksuvaatimuksiin, jotka koskevat ennen 2 artiklassa tarkoitettujen toimenpiteiden toteuttamista edeltänyttä tapahtumaa, eikä vakuutussopimukseen perustuviin maksuvaatimuksiin jäsenvaltiossa, jossa tämä sopimus on pakollinen;

c) tilille maksettuja rahamääriä koskeviin maksuvaatimuksiin, joiden maksaminen on jäädytetty 2 artiklassa tarkoitettujen toimenpiteiden mukaisesti, jos tämä maksu ei koske mainitussa artiklassa tarkoitettujen sopimuksien vakuutena maksettuja määriä;

d) sellaisiin työsopimuksiin perustuviin vaatimuksiin, joihin sovelletaan jäsenvaltion lainsäädäntöä;

e) tavaroiden maksamista koskeviin vaatimuksiin, joiden osalta 2 artiklassa tarkoitetut luonnolliset henkilöt tai oikeushenkilöt osoittavat jäsenvaltion tuomioistuimessa, että tavarat on viety ennen Yhdistyneiden kansakuntien turvallisuusneuvoston päätöslauselman 883 (1993) ja siihen liittyvien päätöslauselmien mukaisesti päätettyjen toimenpiteiden toteuttamista, ja että nämä toimenpiteet eivät ole vaikuttaneet vaatimuksen olemassaoloon tai sisältöön;

f) rahamääriä koskeviin vaatimuksiin, joiden osalta 2 artiklassa tarkoitetut luonnolliset henkilöt tai oikeushenkilöt osoittavat jäsenvaltion tuomioistuimessa, että ne perustuvat ennen Yhdistyneiden kansakuntien turvallisuusneuvoston päätöslauselman 883 (1993) ja siihen liittyvien päätöslauselmien mukaisesti päätettyjen toimenpiteiden toteuttamista otettuun lainaan, ja että nämä toimenpiteet eivät ole vaikuttaneet vaatimuksen olemassaoloon tai sisältöön,

jos vaatimuksiin ei sisälly korkona, korvauksena tai muussa muodossa rahamäärää, jonka tarkoituksena on hyvittää se, että näiden toimenpiteiden vuoksi täytäntöönpanoa ei ole toteutettu sitä koskevan sopimuksen tai toimen mukaisesti.

4 artikla

Täytäntöönpanoa hakevan vastuulla on kaikissa menettelyissä vaatimuksen täytäntöönpanemiseksi todisteen antaminen siitä, että vaatimuksen täyttämistä ei ole kielletty 2 artiklan mukaisesti.

5 artikla

Kukin jäsenvaltio määrää tämän asetuksen säännösten rikkomisen seuraamuksista.

6 artikla

Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.

Sitä sovelletaan 1 päivästä joulukuuta 1993 kello 0:01 New Yorkin ("Eastern Standard Time") aikaa.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 29 päivänä marraskuuta 1993.

Neuvoston puolesta Puheenjohtaja G. COËME

() EYVL N:o L 101, 15.4.1992, s. 53

() EYVL N:o L 295, 30.11.1993, s. 1